**Secetă**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Crește ziua 'naltă, de căldură grea.

Iarba se chircește-ngălbenind de sete...

Dă iar ploaie, Doamne, până-o să se-mbete

de o nouă viață arsa iarbă-a mea!

...

A-mpietrit țărâna și amarnic crapă,

semn că numai plânsul nostru o s-o ude.

Mai visez mirosul vrejurilor crude...

Spre-alte zări fug ciute pentr-un ochi de apă.

Ne-a ajuns din urmă strigătul zadarnic

din pustiu. Noi, surzii, hohoteam atunci

dar fugeau copacii frânți din munți și lunci...

Ne-nfrățeam cu vântul și toporul harnic!

Poate-o să ne ducem după ei aiurea

risipiți în lume, neînțelegând

cum de se-ntâmplară toate acestea... Când

ne-am uitat frăția veche cu pădurea?

Trist e că-ntre ziduri de beton și sticlă

ne-am culcat amnezici, ne-am trezit străini...

Frunzele de mâine dorm în rădăcini

Nu vedeam, cu ochii-acoperiți de pâclă.

...

Iarba se chircește-ngălbenind de sete.

Unii or să plece; alții... vor răbda.

Dă iar ploaie, Doamne, până-o să se-mbete

de o nouă viață arsa iarbă-a mea.